Les Falles de Gandia amplien activitats per celebrar el seu nomenament com a Festes d'Interés Turístic Nacional
02 febrer 2024

## Les Falles de Gandia amplien activitats per celebrar el seu nomenament com a Festes d'Interés Turístic Nacional02 febrer 2024Última actualització: 02 febrer 2024

![](../gestion/img/4c05ced50d74b0d411cd5a3d690e87ca8f97ba895e2ef556abd62ac04245371b.JPG)  
  

El **regidor delegat de les Falles de Gandia, Adrián Vila**, i el **president de la Federació de Falles, Telmo Gadea**, han anunciat hui les novetats que hi haurà aquest any al calendari d'activitats amb motiu del nomenament de la celebració josefina com a **Festa d'Interés Turístic Nacional**.

  
La primera tindrà lloc demà, dissabte 3 de febrer, amb la **Crida**. Durant els minuts previs que les Falleres Majors del municipi entren a la plaça Major, hi haurà un **espectacle de llum i so** que entretindrà el públic fins que arrenquen els discursos. També hi ha previst un **espectacle pirotècnic**.  
  
El president de la Federació ha explicat que _"una vegada superada la pandèmia, hem apostat per tornar a aquesta línia que comencem ja fa set anys amb la projecció d'un videomapping com a preludi a la crida"_. A més, ha afegit que, aquesta vegada, serà un espectacle el que farà que la plaça estiga ambientada _"des que arribe la primera comissió, fins que comence l'acte central"_.  
  
Una altra de les propostes passa per una **cerimònia**, encara sense data, en què es retrà **homenatge als fallers més veterans de les comissions gandianes**. Com ha esmentat el regidor, també s'hi afegirà una **mascletà** a les que ja tenen lloc actualment. Aquesta serà el divendres **15 de març al parc de l'Estació**.  
  
_"Amb aquestes iniciatives, hem volgut recuperar una de les propostes que es van dur a terme quan vaig entrar com a president: reforçar els actes tradicionals"_, ha assenyalat Gadea. Finalment, Vila ha destacat la creació d'un nou logotip que la Federació ha preparat especialment per _"donar a conéixer el reconeixement i posar-ho en valor"_.  
  
Pel que fa a l'organització general del programa festiu, el regidor ha recordat que el calendari seguirà el **8 de febrer amb la gala de curtmetratges fallers**, el **16 de febrer amb els premis del concurs de teatre Ligorio Ferrer**, el **18 de febrer amb la cavalcada**, el **24 de febrer amb la inauguració de l'exposició del Ninot** i el **2 de març amb els premis literaris**.  
  
A partir del **8 de març, els carrers de la ciutat començaran a decorar-se** i, el **dia 9**, les diferents comissions podran **treure les peces dels monuments sempre que no es produïsquen afeccions al trànsit**. No serà fins al dia **12 de març** quan comencen les **'plantaes'** d'aquelles comissions que sí que provoquen afeccions a la mobilitat.  
  
Pel que fa als **esdeveniments amb ambientació musical**, Vila ha explicat que les falles tindran permís per dur-los a terme **durant la tarda i la nit del 9 de març**, sempre que no siga més tard de les 4 del matí, i **durant la vesprada del 10 de març**.  
  
Per la seua banda, **el dia 15**, i en allò que l'edil ha definit com _"un clar gest d'apostar per la convivència"_, **no hi podrà haver revetlles**, mentre que els dies centrals de la festa, **16, 17 i 18 de març, aquestes podran allargar-se fins a les 4:30 del matí (les 2 hores en el cas del conegut com a Dia Bobo)**.  
  
A més, ha esmentat que, novament, l'Ajuntament organitzarà diverses **actuacions al parc de la Festa els dies 15, 16 i 17 de març** per continuar amb el procés d'obertura de les festes a tots els públics.  
  
Finalment, el president ha afirmat que el nomenament de les Falles de Gandia com a Festa d'Interés Turístic Nacional no és _'una casualitat'_, atés que són poques les ciutats que ho tenen, i ha afegit que el compromís de les falles i de la regidoria que dirigeix Vila és obrir les falles a tots aquells que ens són fallers i als milers de persones que ens visiten durant aquests dies.